[Video] Is jy bang vir narre? Toets jouself sóFoto: Skermskoot uit die video ŉ Vrees vir narre is nie ŉ nuwe verskynsel nie – daar is selfs ŉ naam daarvoor: coulrofobie. Dis nie ŉ woord wat in alle mediese boeke opgeteken nie, maar dit is beslis ŉ fobie wat bestaan. Maar hoekom is mense so bang vir die harlekyn? Is dit die masker of grimering wat ŉ nar dra? Sommige mense sê dit lyk of narre iets wegsteek en dat dit nie natuurlik is om die heeltyd met ŉ glimlag te loop nie. In ŉ onlangse onderhoud met Ollie die nar sê Ollie dat mense bang is vir narre omdat die oorsese rolprentbedryf narre graag in rillers gebruik en dat dié uitbeelding die verkeerde beeld oor narre skep. Ollie meen dis baie sleg as mense bang is vir narre, want narre is veronderstel om vreugde te bring, nie vrees nie. Maroela Media het besluit om ŉ eksperiment te doen om te kyk of narre werklik soveel vrees kan uitlok. Ons het twee video’s van Ollie die nar gemaak: In die een video gebruik ons opgewekte musiek en mooi helder kleure, in die ander video gebruik ons swaarder musiek en vat so bietjie van die kleur weg. Is dit net die gebruik van die regte musiek en videotegnieke wat mense so bang maak, of wek albei video’s vrees by jou? Laat weet ons in die kommentaar-blok watter emosies dié twee video’s by jou ontlok.